text: Persefone
  
  publiceret: 2021-01-29 14:51:15+01:00
  Persefone er i græsk religion korngudinde og dødsrigets dronning. Hun datter af Zeus og Demeter og gift med Hades. I Iliaden og Odysseen omtales hendes forbindelse til Demeter ikke, mens mor-datter-relationen er det bærende element i kulten i Eleusis (hvor Persefone ofte kaldes Kore 'pigen'), ligesom Demeter og Persefone kaldes "de to gudinder" ved thesmoforiefesten (se attiske fester).
  Demeterhymnen fortæller myten om Persefone således: Mens Kore gik på marken og plukkede blomster, steg Hades op af en slugt i jorden og bortførte den rædselsslagne pige. Demeter ledte forgæves efter sin datter over hele verden og kom til Eleusis, hvor hun fandt trøst i sin sorg, gav menneskene kornet og indstiftede mysterierne. Da det blev afsløret, at Persefone befandt sig hos Hades, tvang Demeter Zeus til at gribe ind, men inden da havde pigen spist en enkelt kerne fra et granatæble (symbol på frugtbarhed og udødelighed) og var derved bundet til Hades og hans rige. Hun må derfor altid tilbringe en tredjedel af året i underverdenens mørke og to tredjedele oppe i lyset. Kores nedstigning og genkomst fra dødsriget er det mytiske forbillede for kornets udsæd og vækst.